[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.10.2007

COM(2007) 645 végleges

2005/0241 (COD)

Módosított javaslat

AZ EURÓPAI PARLAMENT ÉS A TANÁCS RENDELETE

tengeri és belvízi utasszállítók baleseti felelősségéről

(előterjesztő: a Bizottság az EK-Szerződés 250. cikkének (2) bekezdése alapján)

2005/0241 (COD)

Módosított javaslat

AZ EURÓPAI PARLAMENT ÉS A TANÁCS RENDELETE

tengeri és belvízi utasszállítók baleseti felelősségéről

(EGT-vonatkozású szöveg)

1. Az eljárás helyzete

A Bizottság 2005. november 23-án fogadta el a COM (2005) 592 – COD/2005/0241 javaslatot, és azt 2006. február 13-án továbbította az Európai Parlamentnek és a Tanácsnak.

Az Európai Gazdasági és Szociális Bizottság 2006. szeptember 13-án fogadta el véleményét a Bizottság javaslatáról.

A Régiók Bizottsága 2006. június 15-én hozta meg véleményét a Bizottság javaslatáról.

Az Európai Parlament 2007. április 25-én első olvasatban 27 módosítást fogadott el.

2. A javaslat célja

A javaslat célja, hogy a hajók utasainak – függetlenül a hajók útvonalától – és a szállítóknak olyan harmonizált jogi keretet biztosítson, amely meghatározza jogaikat és kötelezettségeiket. A harmonizációs törekvésnek elég ambiciózusnak kell lennie ahhoz, hogy ne csupán igazságosabb kártérítést, hanem jobb balesetmegelőzést is biztosítson.

A javaslat célja a Nemzetközi Tengerészeti Szervezet védnöksége alatt elfogadott, a tengeren történő személy- és poggyászszállításról szóló 1974. évi athéni egyezmény 2002. évi jegyzőkönyvének (a továbbiakban: 2002. évi athéni egyezmény) a közösségi jogba való beemelése. A 2002. évi athéni egyezmény korszerű szöveg, amely meghatározza az utasok és a szállítók jogait és kötelezettségeit. Az egyezmény rendelkezik a szállítókra vonatkozó szigorú felelősségi rendszerről a hajózási balesetben keletkezett károk fedezése érdekében, a kártérítési díjakat illetően kellően magas felső értékeket határoz meg, valamennyi szállítóra nézve biztosításkötési kötelezettséget ír elő, és a panaszos számára lehetővé teszi, hogy kártérítési igényével közvetlenül a biztosítóhoz forduljon.

Meg kell jegyezni, hogy e kezdeményezéssel párhuzamosan a tagállamok és a Közösség hamarosan a 2002. évi athéni egyezmény szerződő felévé válnak[1].

Az egyezmény közösségi jogba történő átültetését néhány módosításnak kell kísérnie.

- Az athéni egyezmény a nemzetközi tengeri szállításra korlátozódik. A Bizottság javasolja, hogy az egyezmény alkalmazási körét terjesszék ki a kabotázsra (egy adott országon belül megvalósuló tengeri szállítás) és a belvízi szállításra;

- A mind az utasok, mind a szállítók érdekeit szolgáló harmonizáció érdekében törölni kell az egyezmény azon záradékát, amelynek alapján valamelytagállam az egyezményben foglaltaknál magasabb felső értékeket állapíthat meg kártérítéskor;

- Kiegészítő intézkedést kell hozni annak érdekében, hogy a fogyatékkal élők segédeszközeit ért károkért kedvezőbb kártérítés járjon;

- Előlegek átutalására vonatkozó kötelezettség hozzáadása;

- Jogaikkal összefüggésben az utasok tájékoztatására vonatkozó kötelezettség hozzáadása;

3. A módosított javaslat célja

A módosított javaslat célja, hogy az eredeti javaslat egyes pontjait módosítsa az Európai Parlament javaslatai alapján.

4. Az Európai Parlament által elfogadott módosításokkal kapcsolatos megjegyzések

4.1 . A Bizottság által elfogadott módosítások

A Bizottság elfogadja a 2., 3., 5., 6., 7., 8., 10., 11., 12., 13., 14. és a 15. módosítást.

4.2 . A Bizottság által részben, vagy átfogalmazás esetén elfogadott módosítások

Az 1. módosítást a Bizottság csak részben tudja elfogadni. E módosítás utolsó mondata arra utal, hogy a kötelező biztosítási rendszer létrehozása nem jár következményekkel a biztosítókra nézve. A Bizottság úgy ítéli meg, hogy ezt a mondatot törölni kell, mivel nem felel meg a valóságnak. A kötelező biztosítási rendszer létrehozása elkerülhetetlenül hatással lesz a biztosítási piacra.

4.3. A Bizottság által el nem fogadott módosítások

A Bizottság nem tudja elfogadni a 4., 9. és a 16–27. módosítást.

5. Módosított javaslat

Tekintettel az Európai Közösséget létrehozó szerződés 250. cikk 2. bekezdésére a Bizottság a fentiek szerint módosítja javaslatát.

[1] A Tanács határozatjavaslata a tengeri utas- és poggyászszállításról szóló 1974. évi athéni egyezményhez csatolt 2002. évi jegyzőkönyvnek az Európai Közösség általi megkötéséről – COM(2003)375, 2003. június 24. Elfogadása folyamatban van.